ԱՄԷ-ի, Ալժիրի, Գերմանիայի ու Լատվիայի հետ ընկերական խաղերում 14 գոլ բաց թողնելուց հետո մերոնք ձգտում էին ամեն գնով գնդակը հեռու պահել սեփական դարպասի մատույցներից, եւ առաջին կեսում դա նրանց հաջողվեց: 50-րդ րոպեին խոսեց Մխիթարյանի կարգը: Ինչպես եւ նախորդ շրջափուլում, Հենրիխը կենտրոնում ապակողմնորոշեց մրցակցի պաշտպաններին, տեղափոխվեց մի փոքր ձախ ու ձախ ոտքի հարվածով գրավեց Կասպեր Շմեյխելի դարպասի հեռավոր անկյունը: Հենոն խփեց հավաքականում իր 15-րդ գոլն ու բարելավեց իրեն իսկ պատկանող ռեկորդը: Գոլը նյարդայնացրեց դաշտի տերերին, որոնք սկսեցին սխալվել իրար հետեւից ու ավելի կոպիտ գործել: Ընդ որում՝ նրանք մեկ անգամ կարողացան գրավել Բերեզովսկու դարպասը, բայց խաղից դուրս վիճակից: Հենրիխը եւս մեկ լավ առիթ ուներ աչքի ընկնելու, երբ մեն-մենակ դուրս եկավ Շմեյխելի դեմ, սակայն վերջինս փրկեց դրությունը: Մխիթարյանն այդ դրվագում բախվեց մրցակցի հետ եւ վայր ընկավ՝ ըստ էության, վնասելով նաեւ իրեն: